Illum, il-Kummissjoni Ewropea qed tniedi sejħa ġdida għall-applikazzjonijiet għal passes tal-ivvjaġġar ta' DiscoverEU. Iż-żgħażagħ kollha ta' 18-il sena fl-UE għandhom sas-16 ta' Mejju 2019 biex japplikaw, u b'hekk jingħataw l-opportunità li jiskopru l-Ewropa bejn l-1 ta' Awwissu 2019 u l-31 ta' Jannar 2020. Dan iċ-ċiklu ġdid ta' applikazzjonijiet qed jitnieda wara s-suċċess kbir li kellha l-inizjattiva fl-ewwel sena tagħha, li tippermetti liż-żgħażagħ jesploraw id-diversità kulturali kif ukoll il-valuri kondiviżi tal-Ewropa. Għal din it-tieni sena ta' DiscoverEU, il-Kummissjoni Ewropea qed tiffoka fuq it-tisħiħ tad-dimensjoni tat-tagħlim tal-proġett. Il-parteċipanti se jingħataw informazzjoni u pariri għall-ivvjaġġar dwar x'jistgħu jżuru fl-Ewropa. Dawk interessati jistgħu wkoll jirċievu ġurnal tal-ivvjaġġar fejn jistgħu jiktbu u jirriflettu dwar l-esperjenzi tagħhom, u matul il-vjaġġi tagħhom se jkunu jistgħu jieħdu sehem f'avvenimenti li jsaħħu l-komunità. B'mod parallel, il-Kummissjoni qed taħdem biex DiscoverEU jsir aktar inklużiv u aktar aċċessibbli għal kulħadd billi tagħmel is-sistema tal-applikazzjonijiet aktar faċli biex tintuża, tipprovdi pariri għal ivvjaġġar bl-irħis u billi takkomoda, kemm jista' jkun, il-ħtiġijiet taż-żgħażagħ b'diżabbiltà sabiex ikunu jistgħu jivvjaġġaw. Il-Kummissarju għall-Edukazzjoni, il-Kultura, iż-Żgħażagħ u l-Isport, Tibor Navracsics, stqarr: “Ninsab kburi li qed immexxi 'l quddiem l-inizjattiva DiscoverEU biex b'hekk aktar żgħażagħ jingħataw l-opportunità li jgħixu esperjenza verament Ewropea. Nittama li l-parteċipazzjoni tagħhom f'DiscoverEU tispirahom biex jinvolvu ruħhom fil-komunitajiet tagħhom u jsiru ambaxxaturi għall-Ewropa; billi jivvutaw fl-elezzjonijiet tal-Parlament Ewropew, iħeġġu lil sħabhom jagħmlu l-istess, jew jaħdmu magħna biex nibnu soċjetajiet attivi. Iż-żgħażagħ huma l-futur tal-Ewropa, u huwa essenzjali li leħinhom jinstema'.” Min jista' japplika u kif? L-applikanti jridu jkunu twieldu bejn it-2 ta' Lulju 2000 (inkluż) u l-1 ta' Lulju 2001 (inkluż) u jkunu lesti jivvjaġġaw bejn l-1 ta' Awwissu 2019 u l-31 ta' Jannar 2020 għal perjodu ta' mhux aktar minn 30 jum. Dawk li huma interessati jieħdu sehem jistgħu japplikaw permezz tal-Portal Ewropew taż-Żgħażagħ. Kumitat ta' evalwazzjoni se jevalwa l-applikazzjonijiet u se jagħżel ir-rebbieħa. L-applikanti se jiġu nnotifikati dwar ir-riżultati tal-għażla f'Ġunju 2019. L-applikanti magħżula se jkunu jistgħu jivvjaġġaw individwalment jew fi grupp ta' mhux aktar minn ħames persuni. Bħala regola ġenerali, dawn se jivvjaġġaw bil-ferrovija. Madankollu, biex jiġi żgurat aċċess wiesa' mal-kontinent kollu, il-parteċipanti jistgħu jużaw ukoll mezzi alternattivi tat-trasport, bħax-xarabank jew il-lanċa, jew, f'każijiet eċċezzjonali, l-ajruplan. Dan se jiżgura li ż-żgħażagħ li jgħixu f'żoni remoti jew fi gżejjer li jagħmlu parti mill-UE, ikollhom ukoll l-opportunità li jieħdu sehem. Kuntest DiscoverEU huwa esperjenza tal-ivvjaġġar miftuħa għaż-żgħażagħ Ewropej, inklużi dawk li ġejjin minn sfondi żvantaġġati, biex jitgħallmu waqt li jkunu qed jivvjaġġaw. Il-Kummissjoni nediet l-inizjattiva f'Ġunju 2018 b'baġit inizjali ta' EUR 12-il miljun; il-baġit għall-2019 huwa ta' EUR 16-il miljun. S'issa, DiscoverEU ta l-opportunità lil iktar minn 30,000 żagħżugħ u żagħżugħa jivvjaġġaw madwar l-Ewropa u jesploraw il-wirt kulturali għani tal-kontinent, jiltaqgħu ma' nies ġodda, jitgħallmu minn kulturi oħrajn u jesperjenzaw dak li jgħaqqad lill-Ewropa. L-ewwel sena ta' DiscoverEU ġabret flimkien eluf ta' żgħażagħ li bnew komunità fl-Ewropa kollha. Il-parteċipanti, li qatt ma ltaqgħu qabel, filwaqt li għamlu kuntatt permezz tal-midja soċjali, iffurmaw gruppi biex jivvjaġġaw minn belt għal oħra jew qagħdu għand xulxin. Il-Kummissjoni Ewropea qed tippjana li tniedi r-raba' ċiklu ta' applikazzjonijiet qabel tmiem l-2019. Għall-baġit fit-tul li jmiss tal-UE għall-perjodu ta' bejn l-2021 u l-2027, il-Kummissjoni Ewropea pproponiet fondi ta' EUR 700 miljun għall-kompetizzjoni DiscoverEU fil-kuntest tal-programm Erasmus tal-ġejjieni. Jekk il-Parlament Ewropew u l-Kunsill jaqblu ma' din il-proposta, bejn l-2021 u l-2027, 1.5 miljun żagħżugħ u żagħżugħa oħrajn ta' 18-il sena se jkunu jistgħu jivvjaġġaw. Għal aktar informazzjoni Mistoqsija u tweġiba dwar DiscoverEU Skeda informattiva Tista' ssib iktar informazzjoni fuq il-Portal Ewropew taż-Żgħażagħ kif ukoll fuq il-paġna taż-Żgħażagħ Ewropej fuq Facebook u l-kont taż-Żgħażagħ Ewropej fuq Twitter.